ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА О ЦАРИНСКОЈ СЛУЖБИ

Члан 1.

У Закону о царинској служби („Службени гласник РСˮ, број 95/18), члан 48. мења се и гласи:

„Члан 48.

Руководилац организационе јединице у чијој надлежности су послови царинско-прекршајног поступка овлашћен је да:

1) подноси захтев за покретање прекршајног поступка месно и стварно надлежном прекршајном суду;

2) заступа поднети захтев у својству овлашћеног подносиоца, да исти прецизира или измени на претресу када за то постоје разлози, у складу са Царинским законом и Законом о прекршајима;

3) предлаже, преговара о условима признања прекршаја, припрема и уз сагласност управника царинарнице закључује споразум о признању прекршаја;

4) одустане од поднетог захтева за покретање прекршајног поступка;

5) изјављује редовне и ванредне правне лекове на пресуде суда;

6) изјављује да одустаје од подношења редовног правног лека;

7) се стара о извршењу заштитне мере изречене пресудом.

У одсутности руководиоца организационе јединице у чијој надлежности су послови царинско-прекршајног поступка, управник царинарнице посебним решењем може овластити царинског службеника који има стечено високо образовање из научне области прaвних наука на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и најмање пет година радног искуства у струци, да врши овлашћења из става 1. овог члана.

Захтев за покретање прекршајног поступка месно и стварно надлежном прекршајном суду против лица чије је пребивалиште односно боравиште ван царинског подручја Републике Србије, подноси руководилац царинске испоставе, царинског реферата или царинског пункта где је царински прекршај учињен, када се поступак против тог лица мора спровести хитно. У њиховој одсутности, захтев за покретање прекршајног поступка подноси царински службеник кога управник царинарнице овласти посебним решењем.

О захтеву из става 3. овог члана обавештава се организациона јединица у чијој надлежности су послови царинско-прекршајног поступка којој се уз копију захтева достављају списи предмета, ради евидентирања и евентуалног даљег поступања по поднетом захтеву.

Царински службеник који води послове везане за царинско-прекршајни поступак овлашћен је да предузима радње и поступке из става 1. тач. 2) и 7) овог члана.

Прекршајни налог издаје царински службеник у складу са Царинским законом и Законом о прекршајима.ˮ

Члан 2.

У члану 95. став 2. речи: ,,Коначну одлукуˮ замењују се речју: ,,Одлукуˮ.

Члан 3.

У члану 97. став 4. брише се.

Члан 4.

У члану 99. додаје се нови став 1. који гласи:

,,Решење о привременом удаљењу са рада доноси директор.ˮ

Досадашњи ст. 1. и 2. постају ст. 2. и 3.

Члан 5.

У члану 103. став 2. мења се и гласи:

,,Распоред средстава одобрених за финансирање рада царинске службе врши се према Финансијском плану прихода и примања, односно расхода и издатака, који доноси директор.ˮ

Члан 6.

Овај закон ступа на снагу осмог дана од дана објављивања у „Службеном гласнику Републике Србијеˮ.